মমতার সভায় উপস্থিত থাকতে চলেছেন বিজেপির জন বার্লা! আজই কি যোগ দিতে চলেছেন তৃণমূলে?

আলিপুরদুয়ার: রাজ্য সফরে মুখ্যমন্ত্রী মমতা বন্দ্যোপাধ্যায় (Cm Mamata Banerjee) । গতকাল মালদহে প্রশাসনিক বৈঠক করেন তিনি। আর আজ আলিপুরদুয়ারে করবেন বৈঠক। জানা যাচ্ছে সবকিছু ঠিকঠাক থাকলে আজ আলিপুরদুয়ারের সুভাষিনী চা বাগানের প্রশাসনিক বৈঠকে উপস্থিত থাকতে চলেছেন বিজেপির প্রাক্তন সাংসদ জন বার্লা! এমনকি রয়েছে ফুল বদলেরও সম্ভাবনা। অর্থাৎ, বিজেপি ছেড়ে তৃণমূলে যোগ দিতে পারেন তিনি।

আরও পড়ুন: ভিন রাজ্যে আলু রফতানি বন্ধে নাকা চেকিং বেলিয়াবেড়া থানার পুলিশের

আজ মুখ্যমন্ত্রী বৈঠকে তিনি উপস্থিত থাকবেন বলে নিজেই জানিয়েছিলেন জন বার্লা। কিন্তু হঠাৎ কেন দল বদল করতে যাবেন তিনি? প্রাথমিকভাবে মনে করা হচ্ছে, লোকসভা ভোটে জন বার্লাকে টিকিট দেয়নি বিজেপি। তাঁর পরিবর্তে টিকিট দেওয়া হয় মনোজ টিগ্গাকে। যা নিয়ে ক্ষুব্ধ হন বিজেপির প্রাক্তন সাংসদ। প্রকাশ্যে একাধিকবার নিজের দলের বিরুদ্ধে ক্ষোভ উগড়ে দিয়েছেন তিনি, করেছেন বিতর্কিত মন্তব্যও। শুধু তাই নয়, আগের বছরের নভেম্বর মাসে আলিপুরদুয়ারের তৃণমূল নেতাদের সঙ্গে তিনি বৈঠকও করেন, আর তখন থেকেই জল্পনা চলছে তিনি হয়তো দল বদল করতে চলেছেন। ইতিমধ্যেই আলিপুরদুয়ারে মুখ্যমন্ত্রী শুরু করেছেন প্রশাসনিক বৈঠক, সেখানে উপস্থিত হন কিনা জন বার্লা এখন সেদিকেই নজর সকলের।

দেখুন অন্য খবর